Dragi studenti,

Srpsko analitičko društvo vas poziva na internacionalnu konferenciju "Film and Analytical Psychology" koja će biti održana u zgradi Jugoslovenske Kinoteke u Uzun Mirkovoj ulici 1 u Beogradu od 2. do 4. juna 2023.

Konferencija se održava u organizaciji Srpskog analitičkog društva (SAS), u saradnji sa Italijanskim udruženjem za analitičku psihologiju (Associazione Italiana Psicologia Analitica, AIPA), a uz akademsku podršku Međunarodnog udruženja za analitičku psihologiju (International Association for Analytical Psychology, IAAP) i Fakulteta dramskih umetnosti iz Beograda.

Tokom ovog trodnevnog susreta, trudićemo se da obezbedimo dijaloški prostor za susret koncepata analitičke psihologije i filmskog stvaralaštva kao izuzetnog načina ekspresije ljudske duše. Kao amplifikacija, film nudi sadržaje koji ilustruju sadržaje psihe, produbljuju i obogaćuju klinički i analitički rad sa ljudima. Istraživanje simboličkog jezika filma, sveta pokretnih slika koje izranjaju iz unutrašnjeg sveta umetnika, a odslikavaju kolektivno svesno i nesvesno i rezoniraju sa unutrašnjim slikama gledalaca, od izuzetnog je značaja za psihologiju.

Konferencija će okupiti psihologe, analitičke psihologe, IAAP rutere i kandidate, filmske stvaraoce i teoretičare filma, kao i studente psihologije i filmskih umetnosti koji će imati priliku da prate predavanja i diskusione grupe eminentnih stručnjaka iz oblasti analitičke psihologije i filma.

Bilo bi nam zadovoljstvo da se ovom događaju priključe i studenti Filozofskog fakulteta.

Cena za studente: 4000 dinara

Prijava na email: info.fapconference@gmail.com

www.fapconference.com